MANEIRO LABAYEN (UPyD, 2014-02-06):
Bai, eskerrik asko, presidente andrea.
Eskerrak eman nahi dizkiot berriz ere Talde Popularrari erdibideko hau sinatzeagatik eta, berariaz, poliziaren biktimak ikasgeletara joatearen aurka agertzeagatik.
Uste dut nahiko sakon azaldu ditugula ikasgeletan poliziaren biktimen lekukotzak ez jasotzeko arrazoiak. Eta Euzko Alderdi Jeltzaleari berariaz eskatu zaio zein diren ekimen hori aurrera eramateko arrazoi pedagogikoak, eta Euzko Alderdi Jeltzaleko ordezkariak esan duen bakarra da, beno, ez duela liskarretan sartu nahi, hau legebiltzar bat ez balitz bezala.
Hitz egiteko gaude hemen, batzuen arrazoiak eta besteenak alderatzeko, eta batzuek besteak konbentzitzen saiatzeko, edo, suertatuz gero, besteek konbentzi gaitzaten uzteko. Baina norbait konbentzitu ahal izateko, bistan denez, gainerako taldeen arrazoiak entzun behar ditu; baina talderen batek esaten badu ez duela liskarretan sartu nahi, bada, ez dago erraz,  oso zail baizik.
Edonola ere, guk ez dugu ekarri ekimen hau liskarrak sortzeko. Eztabaidatzea nahi dugu, eta baliteke liskarra sortzea, baina eztabaida interesgarria iruditzen zaigulako ekarri dugu, eta Legebiltzar honetan adierazi nahi genuelako zer jarrera dugun gai honen inguruan.
Eta errespetu osoz esaten dugu hori. Zuek ez dituzue azaldu poliziaren biktimen presentzia defendatzeko arrazoiak; ez duzue gaiaren funtsera jo, inolaz ere. Biktima guztiek dituzte eskubideak, errespetatu egin behar dira, hezkuntza-komunitateari ulertu behar zaio, eta abar, eta abar, baina ez dituzue azaltzen poliziaren biktimak ikasgeletara eramateko edo eraman nahi izateko arrazoiak. Guk, ordea, argi ikusten dugu zergatik egiten den eta horrek zer ekarriko lukeen.
Gure ustez, poliziaren biktimen presentziak gatazka politikoaren teoria defendatzea edo bultzatzea ekarriko luke, eta hemen elkarren aurkako bi bando egon zirela iradokiko litzateke. Eta, halaber, ETAren terrorismoa hutsaldu nahi duzue, eta balioa kendu nahi diezue terrorismoaren biktimei. Nire ustez, horixe da benetan lortu nahi dena: ETAk erasotakoen diskurtsoari balioa kentzea.
Eta, noski, eskola proaktibo bat behar dugu, ez eskola isil bat; askotan horrelakoa izan baita gure eskola. ETAren terrorismoa deslegitimatuko duen eta elkarbizitzaren zerbitzura egongo den hezkuntza bat.
Eta ezin dugu ahantzi hemengo, Euskadiko ordezkari politiko batzuek ETAren ibilbidea defendatzen dutela. Hori da Euskadiren ezaugarri bereizgarria: hemengo ordezkari politiko batzuek ibilbide hori aldeztea. Horregatik da garrantzitsua terrorismoaren biktimen presentzia, eta gainerako arrazoi guztiengatik. Balioetan oinarrituriko heziketaz gainera, giza eskubideak defendatu behar direla azaltzeaz gainera, elkarbizitza errespetatu behar dela defendatzeaz gainera, horretaz guztiaz gainera, horregatik da garrantzitsua terrorismoaren biktimen presentzia.
Beraz, kontua ez da erruak banatzea, zuek nahi duzuen bezala; kontua ez da gatazka politikoaren teoria babestea edo ETAren terrorismoa hutsaltzea, nire ustez hori defendatzen baituzue eta hori lortu nahi baituzue ekimen honekin.
Beraz, terrorismoaren biktimen presentzia ezinbestekoa da, hemen izan delako terrorismoa babestu duen ingurune bat. Horregatik da ezinbestekoa terrorismoaren biktimen presentzia.
Beraz, bistan denez, hezkuntza ezinbestekoa da, eta ez bakarrik hezkuntza, EH Bilduko bozeramaileak zioen moduan. Familietan ere lan egin behar da, gizartean lan egin behar da; hainbat arlotan egin behar da lan. Baina atentzioa ematen du EH Bilduko ordezkaria hona etortzea egin behar dugunari buruzko irakaspenak ematera, eta gainera, enpatiari buruz, autokritikari buruz eta desberdin pentsatzen duenari buruz hitz egiten entzutea. Zuek ez duzue-eta ETAren terrorismoa kondenatu ere egin! Baina, hala eta guztiz ere, irakaspenak ematen dizkiguzue gainerakooi. Ez baduzue ETA kondenatzen, zuen ustez gaizkileak espetxean egotea bortxakeriazko ekintza bada, nola ulertuko dugu bada elkar!
Beraz, elkarbizitzari ekarpen bat egin nahi badiozue, bakeari ekarpen bat egin nahi badiozue, lehenik eta behin, ETA eta ETAren ibilbidea kondenatu behar duzue. Baina oraindik ere ez duzue egin.
Edonola ere, ez dut dagoeneko izandako eztabaidarik errepikatu nahi. Beraz, defendatutzat ematen dut erdibideko hau. Guztiz funtsezkoa iruditzen zait. Herritar asko daude ados ideia horiekin, eta, nire ustez, funtsezkoa da balioetan oinarrituriko heziketa lantzea, irakasleak isilik ez egotea, argi eta garbi hitz egitea, eta, gainera, terrorismoaren biktimak ikasgeletara joatea, beren testigantzak azaltzeko eta zer gertatu zen kontatu ahal izateko.
Horregatik eusten diogu gure erdibideko zuzenketari. Eskerrik asko.